AARHUS: Så er der godt nyt til billard-trængende folk i det nordlige Aarhus.

En ny poolbar og billardklub er åbnet i Risskov. En slags Sharks i forstaden men dog med mere specialiserede borde, lyder det fra folkene bag Aarhus Snooker & Pool.

Stedet udspringer af billardklubben i Hasle, som lukkede for et år siden, og nu har fundet passende lokaler på 1. sal i Risskov.

Den nye poolbar har seks snooker-borde, otte Pool-borde, to kegle-borde, et skomager-bord, et carambole-bord, et fodboldbord og to dartbaner. Og så en bar.

Der er både plads til de øvede og nybegynderne, og der er plads nok til alle i bygningen, der tidligere husede et sejlloft.

- Vi ved, at der er stor interesse fra de seriøse spillere i Østjylland, og vi håber, at vi kan tiltrække et lege- og spillelystent publikum. Det er et spil og en sport for hele familien. Ligesom vi er glade for at tilbyde kunderne en velassorteret og hyggelige bar, siger barchef, Henrik Sinding.

Den nye poolbar ligger på Ravnsøvej, lige mellem Fitness World, Lidl og McDonald's og i forlængelse af bilbyen.

- I troen på, at der er et marked for både snooker og pool i Østjylland, faldt valget på Risskov, da vi blev præsenteret for yderst velegnede lokaler. De ligger i et område, hvor der er mange forskellige forretninger og midt i et travlt knudepunkt, siger Henrik Sinding.

Poolbaren åbnede i november og har åbner hver dag klokken 12.00 for klubmedlemmer og gæster.